## Zakon o državnim robnim zalihama

### NN 68/1998 (12.5.1998.), Zakon o državnim robnim zalihama

# ZASTUPNIČKI DOM HRVATSKOGA DRŽAVNOG SABORA

Na osnovi članka 89. Ustava Republike Hrvatske, donosim

## **ODLUKU**

### **O PROGLAŠENJU ZAKONA O DRŽAVNIM ROBNIM ZALIHAMA**

Proglašavam Zakon o državnim robnim zalihama, koji je donio Zastupnički
dom Hrvatskoga državnog sabora na sjednici 24. travnja 1998.

Broj: 081-98-993/1
Zagreb, 4. svibnja 1998.

Predsjednik
Republike Hrvatske
**dr. Franjo Tuđman,** v.r.

## **ZAKON**

### **O DRŽAVNIM ROBNIM ZALIHAMA**

I. OPĆE ODREDBE

Članak 1.

Ovim se Zakonom uređuju uvjeti za stvaranje, uporabu i korištenje te
obnavljanje državnih robnih zaliha, osiguravanje prostora za njihov smještaj
i čuvanje, prava i dužnosti državnih tijela u upravljanju robnim zalihama.

Članak 2.

Državne robne zalihe stvaraju se kao stalne robne zalihe, a iznimno
i kao tržišne robne zalihe.

Članak 3.

Stalne robne zalihe stvaraju se za osiguranje osnovne opskrbe i to:

- u doba ratnog stanja ili neposredne ugroženosti neovisnosti i jedinstvenosti
Republike Hrvatske,

- u slučaju velikih prirodnih nepogoda.

Članak 4.

Stalne robne zalihe čine osnovni prehrambeni i neprehrambeni proizvodi
koji su nužno potrebni za život ljudi, naftni derivati te materijali i
sirovine koji su potrebni za proizvodnju, a osobito ako imaju poseban značaj
za obranu zemlje.

Vrste i količine robe iz stavka 1. ovoga članka određuju se programom
stalnih robnih zaliha.

Članak 5.

Tržišne se robne zalihe mogu stvarati iznimno, radi djelovanja na tržištu
u slučaju većih poremećaja i nestabilnosti ili radi sprječavanja nastupa
tih poremećaja, kad se ti poremećaji ne mogu otkloniti drugim mjerama gospodarske
politike.

Članak 6.

Sredstva za stvaranje, uporabu i korištenje te obnavljanje državnih
robnih zaliha osiguravaju se u državnom proračunu, od amortizacije robnih
zaliha te od zakupnina skladišta i opreme robnih zaliha.

Sredstva iz stavka 1. ovoga članka namijenjena su za pokriće troškova
kupnje roba i plaćanja usluga, investicijskih izdataka, amortizacije i
negativnih razlika u poslovima s robnim zalihama, te obnavljanju robnih
zaliha i vode se na posebnom žiro-računu.

Članak 7.

Državnim robnim zalihama upravlja Vlada Republike Hrvatske (u daljnjem
tekstu: Vlada).

Upravne, stručne i gospodarske poslove u svezi s robnim zalihama obavlja
Ministarstvo gospodarstva (u daljnjem tekstu: Ministarstvo).

Za poslove iz stavka 2. ovoga članka ustrojava se Ravnateljstvo za robne
zalihe (u daljnjem tekstu: Ravnateljstvo), kao upravna organizacija u sastavu
Ministarstva.

O upravljanju državnim robnim zalihama Vlada jedanput godišnje, nakon
prihvaćanja godišnjeg obračuna robnih zaliha, podnosi izvješće Hrvatskom
državnom saboru.

Članak 8.

Radi provedbe nadzora nad upravljanjem robnim zalihama od strane Ravnateljstva,
Zastupnički dom Hrvatskoga državnog sabora osniva Savjet za robne zalihe.

Savjet za robne zalihe sastoji se od pet članova koje imenuje Hrvatski
državni sabor i to: tri člana iz redova zastupnika Hrvatskoga državnog
sabora i dva člana iz redova uglednih gospodarstvenih stručnjaka.

Mandat članovima traje do opoziva.

Predsjednika i potpredsjednika Savjeta za robne zalihe biraju između
sebe članovi Savjeta.

Savjet za robne zalihe razmatra godišnji program zaliha te kvartalna
i godišnja izvješća o upravljanju robnim zalihama od strane Ravnateljstva.

O upravljanju robnim zalihama Ravnateljstvo podnosi kvartalna izvješća
Savjetu za robne zalihe.

II. STALNE ROBNE ZALIHE

***1. Program stalnih robnih zaliha***

Članak 9.

Stvaranje, obnavljanje, uporaba i korištenje stalnih robnih zaliha (u
daljnjem tekstu: stalne zalihe) te osiguravanje skladišnog prostora za
smještaj i čuvanje tih zaliha provodi se na temelju programa stalnih zaliha
i godišnjeg programa stalnih zaliha.

Članak 10.

Program stalnih zaliha donosi Hrvatski državni sabor na prijedlog Vlade.

Programom iz stavka 1. ovoga članka određuje se vrsta i naziv roba koje
čine stalne zalihe.

O količinama i razmještaju po mjestima skladištenja roba koje čine stalne
zalihe prema Programu iz stavka 1. ovoga članka svojim aktom odlučuje Vlada.

Akt Vlade iz stavka 3. ovoga članka državna je tajna.

Članak 11.

U skladu s programom iz članka 10. ovoga Zakona donosi se godišnji program
stalnih zaliha (u daljnjem tekstu: godišnji program).

Godišnji program donosi Vlada na prijedlog Ministarstva.

Godišnji program za iduću godinu donosi se do kraja tekuće godine.

Prijedlog godišnjeg programa dostavlja se Vladi nakon pribavljenog mišljenja
Ministarstva obrane, Ministarstva unutarnjih poslova, Ministarstva financija,
Ministarstva poljoprivrede i šumarstva i Ministarstva zdravstva.

Članak 12.

Godišnjim programom određuje se:

- vrsta, naziv, količina i vrijednost robe koja se nabavlja i obnavlja,

- količine pojedinih vrsta roba koje moraju biti stalno na raspolaganju
za potrebe opskrbe i broj dana opskrbe s tim količinama,

- razmještaj stalnih zaliha po područjima,

- uvjeti pod kojima se određene vrste i količine stalnih zaliha mogu
skladištiti,

- iznos i izvore potrebnih sredstava za izvrđenje godišnjeg programa.

Godišnji program državna je tajna.

***2. Upravljanje stalnim zalihama***

Članak 13.

U upravljanju stalnim zalihama Vlada:

- određuje način upravljanja, korištenja i obnavljanja stalnih zaliha,

- predlaže Hrvatskom državnom saboru program stalnih zaliha,

- donosi godišnji program stalnih zaliha,

- određuje mjerila i osnovne uvjete za prodaju i nabavu robe na domaćem
i inozemnom tržištu,

- odlučuje o korištenju stalnih zaliha i njihovom obnavljanju,

- prihvaća godišnji obračun i utvrđuje izvješće o upravljanju robnim
zalihama,

- odlučuje o prodaji nekretnina koje su dotrajale ili nisu potrebne
za skladištenje stalnih zaliha,

- odlučuje o prijenosu pojedinih sredstava stalnih zaliha uz ili bez
naknade određenim organizacijama i udrugama, ako su ta sredstva korištenjem
postala neprikladna za daljnje držanje.

O korištenju stalnih zaliha Vlada odlučuje na temelju prijedloga Ministarstva.

Članak 14.

U doba ratnog stanja ili neposredne ugroženosti neovisnosti i jedinstvenosti
Republike Hrvatske Vlada može mijenjati način stvaranja, uporabe i korištenja,
obnavljanja stalnih zaliha i održavanja skladišnog prostora za smještaj
i čuvanje tih zaliha, utvrđen programom stalnih zaliha, vodeći računa da
se one prvenstveno koriste za potrebe obrane.

O odstupanju od programa stalnih zaliha Vlada izvješćuje Hrvatski državni
sabor čim se za to steknu uvjeti.

Vlada može obvezati pravne i fizičke osobe koje proizvode odnosno koje
obavljaju promet vrstama robe, koje čine stalne robne zalihe, da u doba
ratnog stanja ili neposredne ugroženosti neovisnosti i jedinstvenosti Republike
Hrvatske moraju proizvoditi odnosno prodavati tu vrstu robe radi popune,
odnosno obnavljanja robnih zaliha.

III. TRŽIŠNE ROBNE ZALIHE

Članak 15.

Tržište robne zalihe (u daljnjem tekstu: tržišne zalihe) mogu se stvarati
kupnjom robe na domaćem ili inozemnom tržištu.

Tržišne zalihe mogu se stvarati i otkupom poljoprivrednih proizvoda
za koje su propisane zajamčene cijene, ako cijene tih proizvoda na tržištu
padnu ispod tih cijena.

Članak 16.

O nabavi roba za tržišne zalihe odlučuje Vlada na prijedlog Ministarstva,
uz pribavljenu suglasnost Ministarstva poljoprivrede i šumarstva, kada
se radi o poljoprivrednim proizvodima.

Odlukom iz stavka 1. ovoga članka određuju se količine robe te visina
i izvori novčanih sredstava za njihovu nabavu.

Članak 17.

Tržišne zalihe mogu se, radi djelovanja na tržištu u slučajevima iz
članka 5. ovoga Zakona, prodati na domaćem ili inozemnom tržištu.

Vlada određuje uvjete i način prodaje tržišnih zaliha iz stavka 1. ovoga
članka na prijedlog Ministarstva uz pribavljenu suglasnost Ministarstva
poljoprivrede i šumarstva, kada se radi o poljoprivrednim i prehrambenim
proizvodima.

IV. POSLOVI U SVEZI S ROBNIM ZALIHAMA

***1. Način poslovanja***

Članak 18.

Poslovi u svezi s robnim zalihama obavljaju se u neprofitne svrhe.

Ukoliko se u izvršenju godišnjeg programa robnim zalihama ostvari dobit,
iznos dobiti uplaćivat će se u državni proračun.

***2. Nabava i skladištenje robe stalnih zaliha***

Članak 19.

Nabava, prodaja i obnavljanje stalnih zaliha provodi se u skladu s godišnjim
programom.

Članak 20.

Stalne zalihe osiguravaju se i obnavljaju ugovaranjem proizvodnje pojedinih
roba za stalne zalihe i kupnjom robe iz domaće proizvodnje u skladu s godišnjim
programom.

Ako na domaćem tržištu nema dovoljno određene robe iz domaće proizvodnje
ili se ona ne proizvodi u zemlji, stalne zalihe se ustrojavaju i obnavljaju
kupnjom robe u inozemstvu.

Članak 21.

Stalne zalihe skladište se u skladištima u vlasništvu države, u skladištima
na kojima država ima pravo korištenja na temelju kreditiranja njihove izgradnje
i u skladištima uzetim u zakup.

Iznimno od stavka 1. ovoga članka, u određenim slučajevima stalne zalihe
mogu se skladištiti i u skladištima pravnih i fizičkih osoba koje proizvode
određenu robu.

Članak 22.

Vlada može svojom odlukom, radi zaštite interesa i sigurnosti Republike
Hrvatske, odrediti pravne i fizičke osobe koje obavljaju gospodarsku djelatnost
koje su dužne držati zalihe određenih roba, kao dio stalnih zaliha.

Odlukom iz stavka 1. ovoga članka Vlada će propisati uvjete za čuvanje
zaliha, način postupanja sa zalihama te prava i obveze pravnih i fizičkih
osoba koje čuvaju zalihe.

Članak 23.

Poslovi skladištenja u skladištima iz članka 21. stavka 1. ovoga Zakona
mogu se povjeriti pravnim i fizičkim osobama koje ispunjavaju uvjete za
obavljanje tih poslova (u daljnjem tekstu: skladišta).

Prava i obveze u svezi sa skladištenjem iz stavka 1. ovoga članka uređuju
se posebnim ugovorom.

Ako skladištar koristi dio skladišta za svoje potrebe, dužan je snositi
srazmjerni dio troškova održavanja skladišta.

Članak 24.

Neiskorištena skladišta u vlasništvu države mogu se dati u zakup pravnoj
i fizičkoj osobi na određeno vrijeme bez naknade, uz uvjet tekućeg i investicijskog
održavanja skladišta.

Članak 25.

Na robi, opremi, odnosno proizvodima koji su uskladišteni kod osobe
iz članka 24. ovoga Zakona ne mogu se provoditi ovršni postupci, niti postupci
osiguranja za potraživanja trećih osoba prema toj pravnoj osobi.

Na robi državnih robnih zaliha osoba iz članka 24. ovoga Zakona kod
koje je uskladištena roba stalnih zaliha nema na toj robi, skladištu ili
opremi pravo pridržaja niti založno pravo.

U slučaju pokretanja stečajnog postupka nad osobom iz članka 24. ovoga
Zakona kod koje je uskladištena roba iz robnih zaliha, priznaje se izlučno
pravo na temelju ugovora o skladištenju (u količini i kvaliteti određenoj
ugovorom, odnosno u novčanoj protuvrijednosti u slučaju da robe nema).

***3. Skladištenje tržnih zaliha***

Članak 26.

Na skladištenje tržnih zaliha odgovarajuće se primjenjuju odredbe članka
21., 23. i 25. ovoga Zakona.

***4. Računovodstvo robnih zaliha***

Članak 27.

U Ravnateljstvu se vodi računovodstvo sredstava robnih zaliha u skladu
s aktom kojeg donosi ministar financija.

Rezultati poslovanja robnim zalihama utvrđuju se godišnjim obračunom.

Uz godišnji obračun Vladi se dostavlja izvješće o poslovanju s robnim
zalihama s pregledom stanja robe i sredstava za osiguranje skladišnog prostora.

V. NADZOR

Članak 28.

Nadzor nad provedbom ugovora o skladištenju i čuvanju robnih zaliha
i stanju zaliha provode ovlašteni službenici Ministarstva.

U obavljanju poslova nadzora osobe iz stavka 1. ovoga članka imaju pravo
i obvezu:

- narediti otklanjanje utvrđenih nedostataka u određenom roku,

- predložiti raskidanje ugovora,

- podnijeti zahtjev, odnosno prijavu za pokretanje prekršajnog, odnosno
kaznenog postupka.

Članak 29.

Nadzor nad primjenom odredaba ovoga Zakona, koje se odnose na način
i uvjete stavljanja na tržište robe iz robnih zaliha, obavljaju nadležna
tijela tržišne inspekcije.

Članak 30.

Pravne i fizičke osobe kojima je ugovorom povjereno obavljanje poslova
u svezi s robnih zalihama dužne su omogućiti pregled robe, skladišta i
objekata u kojima se proizvodi ili nalazi roba robnih zaliha i staviti
na uvid potrebnu dokumentaciju iz poslovanja s robnim zalihama.

VI. KAZNENE ODREDBE

Članak 31.

Fizička osoba i odgovorna osoba u pravnoj osobi s kojom je sklopljen
ugovor o čuvanju robe iz robnih zaliha, koja tom robom protivno odredbi
članka 23. ovoga Zakona, neovlašteno raspolaže ili joj promijeni namjenu,
kaznit će se za kazneno djelo zatvorom od šest mjeseci do pet godina.

Članak 32.

Novčanom kaznom od 1.000,00 do 30.000,00 kuna kaznit će se za prekršaj
pravna i fizička osoba:

- ako postupi suprotno načinu i uvjetima koje odredi Vlada za prodaju
robe radi intervencije na tržištu (članak 17.),

- ako se ne pridržava ugovora o uskladištenju i čuvanju robnih zaliha
(članak 23. stavak 2.),

- ako ne postupi po rješenju ovlaštenog službenika (članak 28.),

- ako spriječi ovlaštenog službenika odnosno tržišnog inspektora u poslovima
nadzora (članak 30.).

Za prekršaj iz stavka 1. ovoga članka kaznit će se i odgovorna osoba
u pravnoj osobi novčanom kaznom u iznosu od 3.000,00 do 9.000,00 kuna.

VII. PRIJELAZNE I ZAVRŠNE ODREDBE

Članak 33.

Obvezuje se Vlada da u roku od 30 dana od dana stupanja na snagu ovoga
Zakona podnese Hrvatskom državnom saboru prijedlog Programa stalnih zaliha.

Obvezuje se Vlada da u roku od 30 dana od donošenja programa stalnih
zaliha donese akt iz članka 10. stavka 3. ovoga Zakona i godišnji program.

Do donošenja akata iz stavka 2. ovoga članka poslovanje robnim zalihama
obavljat će se prema odluci Vlade o privremenom financiranju robnih zaliha.

Članak 34.

Obvezuje se ravnateljstvo da ugovore o skladištenju robnih zaliha sklopljene
do stupanja na snagu ovoga Zakona uskladi s odredbama ovoga Zakona u roku
od šest mjeseci od dana donošenja godišnjeg programa.

Članak 35.

Roba iz robnih zaliha koja Programom stalnih zaliha i aktom Vlade više
ne bude utvrđena stalnim zalihama prodat će se prema tržišnim uvjetima.

Novčana sredstva ostvarena prodajom roba rasporedit će se:

- za stvaranje stalnih zaliha,

- za osiguranje potrebnoga skladišnog prostora i opreme za smještaj
i čuvanje stalnih zaliha,

- za troškove poslovanja s robnim zalihama,

- za pokriće negativnih razlika u cijeni.

Članak 36.

Danom stupanja na snagu ovoga Zakona prestaje važiti Zakon o državnim
robnim zalihama ("Narodne novine", br. 92/94.).

Članak 37.

Ovaj Zakon stupa na snagu osmog dana od dana objave u "Narodnim novinama".

Klasa: 333-01/97-02/01
Zagreb, 24. travnja 1998.

ZASTUPNIČKI DOM

HRVATSKOGA DRŽAVNOG SABORA

Predsjednik
Zastupničkog doma
Hrvatskoga državnog sabora
**akademik Vlatko Pavletić,** v. r.

Zakon, NN 68/1998-813